
ICR New York dedică o seară cineastului Andrei Ujică: 
proiecții, dialog și lansarea volumului „Meridian” la e-flux Screening Room

Institutul Cultural Român de la New York, în parteneriat cu e-flux Screening Room, prezintă marți, 15 septembrie 2026, evenimentul “Andrei Ujică: Images in the World, Images in the Mind”, o seară de film și dialog dedicată unuia dintre cei mai importanți cineaști și eseiști ai cinematografiei contemporane. Organizat în prezența regizorului Andrei Ujică, evenimentul va reuni proiecții din creația sa, o conversație amplă despre cinema, istorie, politică și memorie, precum și lansarea oficială la New York a ediției în limba engleză a volumului Meridian. 

Evenimentul are loc în marja amplei retrospective dedicate lui Andrei Ujică de The Museum of Modern Art (MoMA), în perioada 11-16 septembrie 2026, realizată în parteneriat cu Institutul Cultural Român, prin reprezentanța sa de la New York. Prima retrospectivă completă nord-americană consacrată operei cineastului reunește principalele sale filme și reprezintă una dintre cele mai importante recunoașteri internaționale acordate creației sale de către o instituție muzeală de prim rang. 

Programul de la e-flux Screening Room propune o incursiune concentrată în universul cinematografic al lui Andrei Ujică prin fragmente din trei opere reprezentative: Videogramele unei Revoluții / Videograms of a Revolution (1992), realizat împreună cu Harun Farocki, Autobiografia lui Nicolae Ceaușescu / The Autobiography of Nicolae Ceaușescu (2010) și TWST / Things We Said Today (2024). Selecția pune în dialog trei momente distincte ale creației sale și evidențiază preocupările care traversează întreaga operă a cineastului: raportul dintre imagine și evenimentul istoric, mecanismele prin care puterea își construiește propria reprezentare, tensiunea dintre memoria individuală și memoria colectivă și rolul montajului în reconfigurarea narațiunilor despre trecut.

Proiecția va fi urmată de o conversație extinsă între Andrei Ujică și Lukas Brasiskis, curator de film și video la e-flux, centrată atât asupra operei regizorului, cât și asupra reflecțiilor sale mai largi despre cinema, artă, istorie, politică și societate. Dialogul va aborda, între altele, rolul camerei în producerea și medierea evenimentului istoric, montajul ca posibilă formă de contra-narațiune istorică și statutul artei cinematografice într-un prezent în care imaginile în mișcare au devenit omniprezente.

Un moment important al serii îl reprezintă lansarea ediției în limba engleză a volumului Meridian, cartea de dialoguri dintre Andrei Ujică și Claudia Nedelcu Duca, publicată la New York de Sticking Place Books, în traducerea realizată de Claudia Davidson-Novosivschei și Andrew Davidson-Novosivschei. Ediția în limba engleză a fost publicată cu sprijinul Institutului Cultural Român, prin TPS – Translation and Publication Support Programme, program derulat de Centrul Național al Cărții, destinat susținerii traducerii și publicării operelor românești pentru publicul internațional. În România, cartea a apărut la Editura Trei. 

Conceput sub forma unei ample conversații, volumul Meridian deschide pentru cititorul de limbă engleză accesul către universul intelectual și biografic al lui Andrei Ujică. Cartea traversează cinemaul, literatura, istoria, politica și memoria, dar și experiențele personale care i-au modelat parcursul artistic, constituindu-se într-un companion esențial al filmelor sale. Dincolo de istoria unei cariere, volumul dezvăluie ideile, întâlnirile, reperele culturale și întrebările istorice aflate în spatele unei opere care a interogat constant felul în care imaginile nu doar documentează trecutul, ci participă activ la construirea și înțelegerea lui. 

Cu ocazia lansării, Andrei Ujică și Lukas Brasiskis vor fi însoțiți de Devika Girish, editor al prestigioasei publicații Film Comment, într-o conversație dedicată volumului Meridian, ideilor pe care acesta le dezvoltă și modului în care cartea oferă o nouă perspectivă asupra reflecțiilor cineastului despre cinema, istorie, politică și memorie, precum și asupra propriului său parcurs artistic. 

Prezența lui Andrei Ujică la New York în această lună creează astfel un context cultural excepțional, în care retrospectiva cinematografică de la MoMA și lansarea americană a volumului Meridian se completează reciproc. Dacă retrospectiva oferă publicului posibilitatea de a parcurge opera cinematografică a autorului, întâlnirea de la e-flux Screening Room deschide accesul către ideile, memoria și traseul intelectual din spatele acesteia, oferind publicului newyorkez ocazia rară de a descoperi simultan cele două dimensiuni ale creației lui Andrei Ujică: filmele și gândirea sa despre construcția cinematografică. 

Evenimentul “Andrei Ujică: Images in the World, Images in the Mind” reprezintă cel de-al doilea eveniment al seriei “Echoes and Distortions: Romanian Experimental Film and Video Art”, inițiată de ICR New York și curatoriată de Andreea Drăghicescu, în colaborare cu Lukas Brasiskis. Seria urmărește rolul esențial pe care practicile experimentale ale imaginii în mișcare l-au avut în configurarea culturii vizuale românești și pune în dialog perspective istorice și contemporane asupra filmului experimental și artei video din România. După evenimentul inaugural dedicat lui Ion Grigorescu, prezentat la e-flux Screening Room în mai 2026, acest al doilea capitol explorează cercetarea de durată a lui Andrei Ujică asupra imaginilor istorice, memoriei colective și capacității cinematografului nu doar de a documenta istoria, ci și de a interoga felul în care aceasta devine vizibilă, mediată, rememorată și povestită.

e-flux Screening Room este un spațiu cinematografic situat în Brooklyn, New York (172 Classon Avenue), dedicat intersecției dintre arta contemporană și film. Face parte din platforma e-flux și se concentrează pe cinema-ul artiștilor, video-artă și film experimental, atât din perspectivă istorică, cât și prin practici și teorii contemporane. Programele explorează zona de graniță dintre filmul experimental, cinema și arta contemporană. 

Detaliile evenimentului și informații suplimentare cu privire la proiect pot fi consultate pe website-ul ICR New York, la adresa Andrei Ujică: Images in the World, Images in the Mind.

Mai multe informații despre retrospectiva Andrei Ujică la The Museum of Modern Art (MoMA), 11–16 septembrie 2026, pot fi găsite, de asemenea, pe website-ul ICR New York, la adresa ANDREI UJICĂ: THE MoMA RETROSPECTIVE. 

